《姚江赠同年施明府檗斋》
清代·全祖望

与君惜别且八年，一旦牵丝蕙江浒。千里棠阴东粤移，令我豁然消烦暑。

浙东列城虽𥚹小，风俗由来拟邹鲁。姚州更钟光岳灵，嵯峨三儒踵接武。

烛湖先生杨袁流，本心之传开系谱。光光文成真天人，拈出斗杓扫榛芜。

梨洲克绍蕺山绪，九流百家互参伍。此外人物尚如林，前光后辉难悉数。

吏斯邦者岂偶然，漫容俗物恣莽卤。适从何来得有君，经术世务妙茹吐。

君家世德重宛陵，旧与浙学同门户。我生瓣香愚山集，硕为执鞭惭惰窳。

当年大用虽未竟，至今遣爱苗江楚。发抒固应在后人，此日牛刀宁小补。

昨过衙斋窥插架，万轴牙签群玉府。公馀正不废讨论，仕学何曾相龃龉。

更闻下车麾双旌，先贤祠下首吊古。忾然叹息文成后，欲为重光旧樽俎。

祗愁此意知者谁，闻声或惊涂毒鼓。祝君政成广所部，波馀倘得遍吾土。

作者简介：全祖望（1705-1755），清代著名史学家、文学家，浙东学派重要代表，字绍衣，号谢山，学者称谢山先生，浙江鄞县（今鄞州区洞桥镇沙港村）人。曾主讲于浙江蕺山书院，广东端溪书院。上承清初黄宗羲经世致用之学，博通经史，在学术上推崇黄宗羲、万斯同，于南明史实广为搜罗纂述，贡献甚大，其著作极为丰富，达35部，400多卷，且大多数学术著作用力极深。其主要著作有：《鲒埼亭集》、《困学纪闻三笺》、《七校水经注》、《续甬上耆旧诗》、《经史问答》、《读易别录》、《汉书地理志稽疑》、《古今通史年表》等。